钦定古今图书集成/理学汇编/经籍典/第157卷 > 《十月之交解》前人
## 钦定古今图书集成/理学汇编/经籍典/第157卷 > 《十月之交解》前人

《小雅》无厉王之诗，著其恶之甚也。而郑氏自《十月之
交》已下分其篇以为当刺厉王，又妄指毛公为诂训，
时移其篇第，因引前后之诗以为据。其说有三：一曰
《节》，彼刺师尹不平，此不当讥皇父擅恣。予谓非大乱
之世者，必不容二人之专，不然，李斯、赵高不同生于
秦也。其二曰“《正月》恶褒姒灭周。”此不当疾艳妻之说
出于郑氏，非史传所闻。况褒姒之恶，天下万世皆同
疾而共丑者，二篇讥之，殆岂过哉？其三曰：幽王时司
徒乃郑桓公友，此不当云“番维司徒。”予谓《史记》所载
郑桓公在幽王八年方为司徒尔，岂止桓公哉？是三
说皆不合于《经》，不可按法。为郑氏者独不能自信，而
欲指他人之非，斯亦惑矣。今考《雨无正》已下。〈疑作上〉三
篇之诗，又其《辞》《说》《归》《向》皆无刺厉王之文，不知郑氏
之说何从而为据也？《孟子》曰：“说《诗》者，不以文害辞，不
以辞害意。”非如是，其能通《诗》乎？